ལན།འཕན་ཡུལ་རྒྱས་པ་འབུམ་གྱི་བོན་ནི་སྟོན་པས་བསྟན་པ་སྤེལ་བའི་མཛད་པ་སྐབས་སུ་ཕུན་སུམ་ཚོགས་པ་ལྔ་ཡི་སྒོ་ནས་གསུངས།དེའང་སྟོན་པ་ནི་བརྒྱ་པའི་མགོན་པོ་གཤེན་རབ་ཉིད།གནས་ནི་གྲོང་ཁྱེར་ལང་ལིང་གི་དབུས།ཁོར་ནི་ཤར་ཕྱོགས་འབྱུང་བ་མེའི་བོན་པོ་འོད་ཀྱི་ལྕང་ལོ་ཅན་ལ་སོགས་པ་འབྱུང་བའི་གཤེན་བོན་པོ་བཞི་།དུས་ནི་སྐྱེ་བ་བཞེས་ནས་ཡུན་རིང་པོ་མ་ལོན་པའི་དུས།བཀའ་ནི་འཕན་ཡུལ་རྒྱས་པ་འབུམ་གྱི་བོན་ཏེ།དེ་ཡང་ཐེག་པ་ཆེན་པོའི་མདོ་དང་ཐེག་པ་ཆུང་ངུའི་མདོ་སྡེ་གཉིས་ཀ་གསུངས་པ་དང་མཛོད་ཀྱི་བོན་ཀྱང་དེའི་དུས་སུ་གསུངས་པར་ཁམས་འགྲེལ་ལས་གསུངས།འོན་ཀྱང་ཐེག་པ་ཆེན་པོ་ཤེལ་ཕྱིན་གྱི་འབུམ་ལ་འཕན་ཡུལ་ཞེས་བཏགས་པ་བ་ལས་འཕན་ཡུལ་དངོས་མིན་པ་ཡང་ཁམས་འགྲེལ་རང་ལས་གསུངས།